b'\n_START_ARTICLE_\nVideojoc battle royale\n_START_PARAGRAPH_\nEls videojocs battle royale s\xc3\xb3n un g\xc3\xa8nere que combina superviv\xc3\xa8ncia, exploraci\xc3\xb3 i saqueig, en un mapa limitat, on l\'objectiu \xc3\xa9s ser l\'\xc3\xbaltim supervivent de tots els participants. Els jugadors comencen sense cap objecte i han de buscar armes, proteccions i equipament per eliminar a la resta d\'oponents tot evitant sortir de la zona segura, una \xc3\xa0rea on els competidors no reben danys i que cada cop es fa m\xc3\xa9s petita per for\xc3\xa7ar els enfrontaments. El nom del g\xc3\xa8nere prov\xc3\xa9 de la pel\xc2\xb7l\xc3\xadcula japonesa Battle Royale, un film de culte on un grup d\'estudiants d\'institut \xc3\xa9s transportat a una illa i han de lluitar entre ells fins que nom\xc3\xa9s quedi un supervivent._NEWLINE_Aquest tipus de videojoc es va originar a mods fets per aficionats a Minecraft o Arma 2. De mica en mica es va anar popularitzant, fins que l\'any 2017 va apar\xc3\xa8ixer PlayerUnknown\'s Battlegrounds. El PUBG ja inclo\xc3\xafa tots els components d\'un joc battle royale i va esdevenir un fenomen de masses amb m\xc3\xa9s de 400 milions de jugadors mundialment. L\'any 2018 va apar\xc3\xa8ixer Fortnite, un videojoc gratu\xc3\xaft que va tenir un gran impacte cultural, especialment entre joves adolescents. A partir d\'aleshores, nombrosos videojocs han incl\xc3\xb2s un mode battle royale, com Call of Duty: Black Ops 4, i continuen creant-se nous jocs centrats en aquest estil, com Apex Legends que en nom\xc3\xa9s una setmana va aconseguir 25 milions de jugadors.\n_START_SECTION_\nConcepte\n_START_PARAGRAPH_\nAls battle royale hi participen un gran nombre de jugadors dividits individualment, per parelles o en petits escamots (generalment d\'entre tres i cinc persones). A cada partida, l\'objectiu \xc3\xa9s aconseguir ser l\'\xc3\xbaltim equip o participant supervivent, eliminant tota la resta d\'oponents. Les partides comencen distribuint els jugadors per tot el mapa: en alguns casos apareixen separats de forma aleat\xc3\xb2ria per\xc3\xb2 en d\'altres es pot triar a quina zona es comen\xc3\xa7a, per exemple saltant en paracaigudes des d\'un avi\xc3\xb3._NEWLINE_Tothom comen\xc3\xa7a amb un equipament m\xc3\xadnim, sense donar cap avantatge impl\xc3\xadcit a ning\xc3\xba. L\'equipament que s\'ha de fer servir per combatre, sobreviure o despla\xc3\xa7ar-se generalment est\xc3\xa0 repartit per tot el mapa, sovint en ubicacions destacades del mapa com bases militars abandonades o pobles fantasma. En aquests llocs els jugadors han de cercar els millors objectes mentre lluiten contra els oponents que se\'ls acostin, que no s\xc3\xb3n visibles al mapa i s\'han de localitzar veient-los o escoltant-los. Despr\xc3\xa9s del combat el jugador derrotat \xc3\xa9s eliminat i el seu equipament es pot saquejar, preparant millor el guanyador contra nous adversaris. En els modes per equip abans de ser eliminat, un jugador sol tenir l\'opci\xc3\xb3 de ser reviscut durant un curt per\xc3\xadode de temps pels seus aliats._NEWLINE_Per fer que el ritme d\'enfrontaments no decaigui, generalment, hi ha algun tipus de mec\xc3\xa0nica per fer acostar els jugadors a mesura que el joc avan\xc3\xa7a. Sovint s\'estableix una "zona segura", que es va fent petita, on els jugadors han d\'anar si no volen rebre dany constant i eventualment morir. El joc el guanya la persona o equip que sobreviu fins al final. Habitualment, tothom rep una recompensa proporcional als jugadors eliminats o al temps que s\'ha sobreviscut (en forma de moneda del joc per comprar elements cosm\xc3\xa8tics).\n_START_SECTION_\nPrimers jocs\n_START_PARAGRAPH_\nEl videojoc Bomberman, de l\'any 1983, es considera un dels primers jocs del g\xc3\xa8nere battle royale, on els participants competien en un mapa 2D per eliminar-se els uns als altres posant bombes en un laberint. M\xc3\xa9s endavant, molts videojocs de tir de la d\xc3\xa8cada del 2000 van incorporar el mode de joc anomenat \xc3\xbaltim home dempeus, on el guanyador era qui aconseguia eliminar la resta de jugadors. Un d\'aquests jocs va ser l\'Unreal Tournament, desenvolupat amb l\'Unreal Engine que eventualment seria el motor que s\'usaria per crear Fortnite. En aquests primers jocs, els elements d\'exploraci\xc3\xb3 i saqueig no existien. Aquestes caracter\xc3\xadstiques es van afegir posteriorment, provinents dels jocs de m\xc3\xb3n obert popularitzats pels videojocs de superviv\xc3\xa8ncia._NEWLINE_Poc despr\xc3\xa9s del llan\xc3\xa7ament de la popular pel\xc2\xb7l\xc3\xadcula Els jocs de la fam, l\'any 2012, es va crear un servidor a Minecraft seguint el mateix concepte. En aquest servidor, els jugadors apareixien al centre del mapa, a la vora de cofres amb equipament, i l\'objectiu era derrotar a tots els oponents._NEWLINE_L\'any seg\xc3\xbcent apareixeria un mod pel videojoc Arma 2, anomenat DayZ, on els jugadors competien per aconseguir subministraments b\xc3\xa0sics per sobreviure en un mapa ple de diversos perills. Tot i que aquestes partides inclo\xc3\xafen enfrontaments entre els jugadors, el ritme era menys fren\xc3\xa8tic, ja que el mapa era molt gran i hi havia perills m\xc3\xa9s diversos. Els jocs que vindrien despr\xc3\xa9s sacrificarien la llibertat d\'aquest estil per afavorir enfrontaments m\xc3\xa9s freq\xc3\xbcents.\n_START_SECTION_\nL\'esclat del battle royale\n_START_PARAGRAPH_\nEls mods de tipus battle royale, especialment DayZ, es van anar polint i amb el temps van guanyar notorietat. Veient-hi el potencial, alguns estudis petits van apostar per crear nous videojocs totalment centrats en aquest mode de joc. Aquests videojocs van comen\xc3\xa7ar a apar\xc3\xa8ixer per primer cop l\'any 2016._NEWLINE_Des del 2014 un dels principals creadors del mod DayZ, Brendan Greene conegut amb el sobrenom de PlayerUnknown, va esdevenir consultor per l\'empresa Sony Online Entertainment (Daybreak) i va assessorar-los durant la creaci\xc3\xb3 del seu propi videojoc battle royale: H1Z1. Aquest joc es va publicar en acc\xc3\xa9s anticipat el 15 de gener del 2015 i el mar\xc3\xa7 d\'aquell mateix any ja havia arribat al mili\xc3\xb3 de vendes. Aquest videojoc era molt semblant al DayZ, amb morts vivents, per\xc3\xb2 ja introdu\xc3\xafa el gas t\xc3\xb2xic per reduir l\'\xc3\xa0rea de mapa, el salt amb paracaigudes al mapa i tamb\xc3\xa9 molts elements de jocs de superviv\xc3\xa8ncia. El juny d\'aquell mateix any l\'empresa Studio Wildcard va publicar en acc\xc3\xa9s anticipat el videojoc Ark: Survival Evolved, un videojoc d\'acci\xc3\xb3 amb dinosaures, que tamb\xc3\xa9 inclo\xc3\xafa un mode de joc tipus battle royale anomenat "superviv\xc3\xa8ncia del m\xc3\xa9s apte". Aquest m\xc3\xa8tode de joc es va llan\xc3\xa7ar el 2016 de forma gratu\xc3\xafta de forma independent, per\xc3\xb2 no va tenir \xc3\xa8xit i poc despr\xc3\xa9s abandonarien el projecte._NEWLINE_La companyia Xaviant va llan\xc3\xa7ar en acc\xc3\xa9s anticipat el joc The Culling el 4 de mar\xc3\xa7 del 2016. En aquest joc setze jugadors lluitaven per sobreviure en una colossal c\xc3\xbapula, amb prats, llacs i edificis abandonats a dins, comen\xc3\xa7ant sense cap eina per\xc3\xb2 amb la possibilitat de fabricar o trobar armes a diferents llocs de la c\xc3\xbapula. Per facilitar els combats, a m\xc3\xa9s a m\xc3\xa9s d\'un gas t\xc3\xb2xic que empetitia el mapa, els jugadors tamb\xc3\xa9 tenien un detector de persones._NEWLINE_Despr\xc3\xa9s de l\'\xc3\xa8xit d\'H1Z1, l\'any 2016, Brendan Greene va fitxar per l\'estudi sud-core\xc3\xa0 Bluehole en el desenvolupament del battle royale que definiria el g\xc3\xa8nere: PlayerUnknown\'s Battlegrounds, sovint abreujat com a PUBG. L\'anunci del joc generaria molta expectativa, i el llan\xc3\xa7ament de l\'acc\xc3\xa9s anticipat el 23 de mar\xc3\xa7 del 2017, aconseguiria vendre un mili\xc3\xb3 de c\xc3\xb2pies a Steam en nom\xc3\xa9s setze dies, aportant un benefici a la companyia d\'onze milions de d\xc3\xb2lars. PUBG ja incorporava tots els elements caracter\xc3\xadstics del g\xc3\xa8nere battle royale: salt en paracaigudes, reducci\xc3\xb3 del mapa, saqueig d\'equipament, vehicles... i va tenir un impacte important en el m\xc3\xb3n del videojoc. El setembre d\'aquell mateix any van assolir la xifra r\xc3\xa8cord de m\xc3\xa9s d\'un mili\xc3\xb3 de jugadors simultanis a Steam, amb centenars de milers m\xc3\xa9s mirant partides a trav\xc3\xa9s de Twitch._NEWLINE_M\xc3\xa9s o menys al mateix temps del llan\xc3\xa7ament de PUBG, Epic Games havia publicat el joc de superviv\xc3\xa8ncia cooperatiu Fortnite. Veient l\'\xc3\xa8xit de PUBG, i aprofitant les possibilitats del seu joc, el 26 de setembre del 2017 van comen\xc3\xa7ar la distribuci\xc3\xb3 gratu\xc3\xafta del mode de joc battle royale a PlayStation 4, Xbox One i ordinador. L\'\xc3\xa8xit va ser immediat, atreient 10 milions de jugadors en nom\xc3\xa9s dues setmanes. Tot i mantenir l\'estil battle royale, Fortnite inclo\xc3\xafa nombroses difer\xc3\xa8ncies com un estil gr\xc3\xa0fic de dibuixos animats, la possibilitat de construir defenses i un mapa m\xc3\xa9s petit per accelerar l\'acci\xc3\xb3.\n_START_SECTION_\nL\'entrada de les grans distribu\xc3\xafdores\n_START_PARAGRAPH_\nGr\xc3\xa0cies a l\'\xc3\xa8xit de Fortnite i PUBG, el g\xc3\xa8nere battle royale va captar l\'atenci\xc3\xb3 de les grans distribu\xc3\xafdores de videojocs. Grans companyies com Electronic Arts, Activision i Ubisoft van recon\xc3\xa8ixer l\'impacte del g\xc3\xa8nere battle royale durant el 2018 i van anunciar plans d\'incorporar-lo en els seus futurs jocs._NEWLINE_Activision va moure fitxa amb la introducci\xc3\xb3 del mode "Blackout" a Call of Duty: Black Ops 4, a finals del 2018. De forma similar, Electronics Arts va incloure el mode "Firestorm" a Battlefield V, a principis del 2019. Durant el 2018, altres jocs importants, com Dota 2 i Counter-Strike: Global Offensive, tamb\xc3\xa9 van incloure modes de joc battle royale._NEWLINE_La resposta directa d\'EA tampoc es faria esperar, el 4 de febrer del 2019 es publicaria Apex Legends un videojoc desenvolupat des de zero per Respawn Entertainment amb l\'objectiu de contrarestar Fortnite basat en l\'univers de Titanfall. El joc es va publicar per a Microsoft Windows, PlayStation 4 i Xbox One i en una setmana va aconseguir atreure 25 milions de jugadors.'